Europa-Parlamentets beslutning

af 5. maj 2010

med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Kemikalieagentur for regnskabsåret 2008

EUROPA-PARLAMENTET,

der henviser til det endelige årsregnskab for Det Europæiske Kemikalieagentur for regnskabsåret 2008,

der henviser til Revisionsrettens beretning om årsregnskabet for Det Europæiske Kemikalieagentur for regnskabsåret, 2008 med agenturets svar [1],

der henviser til Rådets henstilling af 16. februar 2010 (5827/2010 — C7-0061/2010),

der henviser til EF-traktatens artikel 276 og artikel 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [2], særlig artikel 185,

der henviser til Europa-Parlamentets og Rådets forordning (EF) nr. 1907/2006 [3] om oprettelse af et europæisk kemikalieagentur, særlig artikel 97,

der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i forordning (EF, Euratom) nr. 1605/2002 [4], særlig artikel 94,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget og udtalelse fra Udvalget om Miljø, Folkesundhed og Fødevaresikkerhed (A7-0089/2010),

A. der henviser til, at Revisionsretten har fastslået, at den har fået rimelig sikkerhed for, at årsregnskabet for regnskabsåret 2008 er rigtigt, og at de underliggende transaktioner er lovlige og formelt rigtige,

B. der henviser til, at 2008 var agenturets første år i drift,

1. bemærker, at agenturet i 2008 blev finansieret ved hjælp af et fællesskabstilskud på 62200000 EUR i overensstemmelse med artikel 185 i finansforordningen vedrørende De Europæiske Fællesskabers almindelige budget samt i mindre udstrækning ved hjælp af gebyrer betalt af industrien for registrering af kemiske stoffer i overensstemmelse med REACH-forordningen (Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur);

Præstationer

2. mener, at agenturet varetager opgaver, som Kommissionen ikke er i stand til at påtage sig, at det står helt på linje med Unionens strategiske prioriteringer, og at de løste opgaver supplerer arbejdet i andre agenturer;

3. noterer sig de bemærkninger, der er fremsat i den eksterne evaluering af EU's decentraliserede organer, som Kommissionen lod foretage i 2009, hvoraf det fremgår, at målsætningerne og aktiviteterne i de flerårige arbejdsprogrammer er i overensstemmelse med agenturets mandat, samt at resultaterne foreligger rettidigt og er nyttige og af høj kvalitet;

4. understreger imidlertid, at agenturet med fordel kunne udvikle feedback-procedurer og stile mod en mere målrettet kundefokusering;

5. udtrykker tilfredshed med succesen i det første år, hvor Det Europæiske Kemikalieagentur har fungeret selvstændigt, idet Kommissionen (GD ENTR) var ansvarlig for forvaltningen af agenturets budget i 2007; påpeger især, at den gnidningsløse og relativt hurtige etablering af agenturet hovedsagelig kan tilskrives den effektive støtte, som modergeneraldirektoratet ydede, udvekslingen af erfaringer med andre lignende agenturer og den store støtte fra værtslandets side;

6. tager til efterretning, at forordning (EF) nr. 1907/2006 om oprettelse af agenturet foreskriver en revision hvert tiende år;

Budgetmæssig og økonomisk forvaltning

7. konstaterer, at Revisionsretten har påpeget forsinkelser i de operationelle aktiviteter, som skyldtes vanskeligheder med at implementere it-systemet og mangel på kvalificeret personale; bemærker især, at 41 % af forpligtelsesbevillingerne afsat til operationelle aktiviteter blev fremført, og at 37,5 % bortfaldt; understreger, at denne situation ikke er i overensstemmelse med princippet om etårighed, og viser, at der er svagheder i planlægningen af agenturets aktiviteter; anmoder følgelig agenturet om at tage skridt til at forbedre planlægningen af og kontrollen med ressourcerne;

8. henstiller endvidere til agenturet at forbedre procedurerne for opfølgning af bevillingsudnyttelsen; tager i den forbindelse til efterretning, at Revisionsretten har påpeget, at et væsentligt antal transaktioner, der i alt beløb sig til over 400000 EUR, ikke var dækket af en budgetforpligtelse og dermed kunne betegnes som uregelmæssige; noterer sig imidlertid agenturets svar, hvori det forsikrer, at der i løbet af 2009 er ansat det nødvendige personale, og at de finansielle procedurer og den interne kontrol er blevet revideret og styrket;

9. tager til efterretning, at der i regnskabsåret 2008 blev bogført et renteprovenu på 643007,40 EUR hos agenturet; konkluderer på baggrund af årsregnskabet og renteprovenuets størrelse, at agenturet konstant har rådet over en enorm høj likviditetsbeholdning; tager til efterretning, at agenturets likviditetssaldo pr. 31. december 2008 beløb sig til 18747210,75 EUR; anmoder Kommissionen om at undersøge, hvilke muligheder der er for at sikre, at der i fuldt omfang anvendes en behovsorienteret likviditetsstyring i overensstemmelse med artikel 15, stk. 5, i forordning (EF, Euratom) nr. 2343/2002, og hvilke strukturelle ændringer der er nødvendige for at sikre, at agenturets likviditetsbeholdning holdes så lav som muligt på lang sigt;

Menneskelige ressourcer

10. bemærker, at det samlede antal stillinger i stillingsfortegnelsen er blevet mere end fordoblet i det første år, hvor agenturet har fungeret selvstændigt; glæder sig over, at agenturet ved årets udgang var nået op på en gennemførelsesgrad på 95 % for stillingsfortegnelsen; minder i den forbindelse om nødvendigheden af omhyggelig gennemførelse af ansættelsesproceduren;

11. beklager, at Revisionsretten har konstateret svagheder i dokumentationen i forbindelse med udvælgelseskomitéernes arbejde; noterer sig endvidere, at Revisionsretten i forbindelse med 14 ansættelsesprocedurer har påpeget, at udvælgelseskomitémedlemmernes uafhængighed ikke var garanteret (de var midlertidigt ansatte underordnet direktøren), fordi agenturets administrerende direktør var formand for disse komiteer; roser dog agenturet for, at det har besluttet, at den administrerende direktør fremover ikke vil deltage i udvælgelseskomitéernes arbejde;

12. erkender, at den omfattende rotation inden for agenturets nøglestillinger indebærer en risiko for forretningskontinuiteten; anmoder derfor agenturet om at fastlægge nøje definerede procedurer, der kan sikre en smidig overdragelse af funktioner og en konsekvent overdragelse af relevante opgaver, sagsakter og procedurer;

Intern revision

13. noterer sig, at 2008 var det første år, hvor den interne revisionstjeneste (IAS) blev inddraget i agenturet, og at der i juli 2008 blev foretaget en risikovurdering for at fastlægge revisionsprioriteringerne og den interne revisionsplan for de kommende tre år;

14. tager til efterretning, at IAS har rettet 12 henstillinger, hvoraf fire betegnes som "meget vigtige" og vedrører agenturets forretningskontinuitet og ansættelsesprocedurer; bemærker, at de fleste af disse henstillinger allerede blev efterkommet i 2008, og at de resterende aktioner blev afsluttet inden den 31. december 2009;

15. henviser vedrørende øvrige bemærkninger, der ledsager dechargeafgørelsen, og som er af horisontal karakter, til sin beslutning af 5. maj 2010 [5] om præstationer, økonomisk forvaltning og kontrol med agenturer.

[1] EUT C 304 af 15.12.2009, s. 33.

[2] EFT L 248 af 16.9.2002, s. 1.

[3] EUT L 396 af 30.12.2006, s. 1.

[4] EFT L 357 af 31.12.2002, s. 72.

[5] Vedtagne tekster, P7_TA(2010)0139. Se side 241 i denne EUT.

--------------------------------------------------